CELEX: 62020CN0661
Language: el
Date: 2020-12-05 00:00:00
Title: Υπόθεση C-661/20: Προσφυγή της 5ης Δεκεμβρίου 2020 — Ευρωπαϊκή Επιτροπή κατά Σλοβακικής Δημοκρατίας

8.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 44/32
            
         
      Προσφυγή της 5ης Δεκεμβρίου 2020 — Ευρωπαϊκή Επιτροπή κατά Σλοβακικής Δημοκρατίας
      (Υπόθεση C-661/20)
      (2021/C 44/38)
      Γλώσσα διαδικασίας: η σλοβακική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: C. Hermes, R. Lindenthal)
      
         Καθής: Σλοβακική Δημοκρατία
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να αναγνωρίσει ότι η Σλοβακική Δημοκρατία, προβλέποντας ότι τα προγράμματα διαχείρισης των δασών και οι τροποποιήσεις τους, η περιστασιακή υλοτομία καθώς και τα μέτρα πρόληψης των κινδύνων για τα δάση και εξάλειψης των ζημιογόνων αποτελεσμάτων των φυσικών καταστροφών απαλλάσσονται από την απαίτηση κατά την οποία, όταν είναι δυνατόν να επηρεάζουν σημαντικά τις περιοχές του δικτύου Natura 2000, εκτιμώνται δεόντως ως προς τις επιπτώσεις τους στις εν λόγω περιοχές, λαμβανομένων υπόψη των στόχων διατήρησής τους, παρέβη τις υποχρεώσεις που υπέχει από το άρθρο 6, παράγραφος 3, και το άρθρο 7 της οδηγίας 92/43/ΕΟΚ (1) του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας,
               
            
                  —
               
               
                  να αναγνωρίσει ότι η Σλοβακική Δημοκρατία, μη θεσπίζοντας κατάλληλα μέτρα ώστε να αποφεύγονται η υποβάθμιση των φυσικών οικοτόπων καθώς και οι ενοχλήσεις οι οποίες συνεπάγονται σημαντικές επιπτώσεις στις ειδικές ζώνες διατήρησης που έχουν ορισθεί για τον αγριόκουρκο (ΖΕΠ Χαμηλά Τάτρα SKCHVU018, ΖΕΠ Τάτρα SKCHVU030, ZPS Μεγάλη Φάτρα SKCHVU033, ΖΕΠ Muránska planina-Stolica SKCHVU017, ΖΕΠ Όρη Choč SKCHVU050, ΖΕΠ Horná Orava SKCHVU008, ΖΕΠ Όρη Volovec SKCHVU036, ΖΕΠ Μικρή Φάτρα, ΖΕΠ Poľana SKCHVU022, ΖΕΠ Slovenský Raj (Σλοβακικός Παράδεισος) SKCHVU053, ΖΕΠ Όρη Levoča SKCHVU051 και ΖΕΠ Όρη Strážov SKCHVU028), παρέβη τις υποχρεώσεις που υπέχει από το άρθρο 6, παράγραφος 2, και το άρθρο 7 της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας,
               
            
                  —
               
               
                  να αναγνωρίσει ότι η Σλοβακική Δημοκρατία, μη θεσπίζοντας ειδικά μέτρα προστασίας σχετικά με τον φυσικό οικότοπο του αγριόκουρκου στις ΖΕΠ Χαμηλά Τάτρα SKCHVU018, ΖΕΠ Τάτρα SKCHVU030, ΖΕΠ Μεγάλη Φάτρα SKCHVU033, ΖΕΠ Muránska planina-Stolica SKCHVU017, ΖΕΠ Όρη Volovec SKCHVU036, ΖΕΠ Μικρή Φάτρα SKCHVU013 και ΖΕΠ Όρη Levoča SKCHVU051, οι οποίες έχουν ορισθεί για την προστασία αυτού του είδους ώστε να διασφαλιστεί η επιβίωση και αναπαραγωγή του στην περιοχή ενδημίας του, παρέβη τις υποχρεώσεις που υπέχει από το άρθρο 4, παράγραφος 1, της οδηγίας 2009/147/ΕΚ (2) του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών,
               
            
                  —
               
               
                  να καταδικάσει τη Σλοβακική Δημοκρατία στα δικαστικά έξοδα.
               
            
         Ισχυρισμοί και κύρια επιχειρήματα
      
      Δυνάμει του άρθρου 6, παράγραφος 3, της οδηγίας για τους οικοτόπους, κάθε σχέδιο, μη άμεσα συνδεόμενο με τη διαχείριση του τόπου ή μη αναγκαίο για αυτήν, το οποίο όμως είναι δυνατόν να επηρεάζει σημαντικά τον εν λόγω τόπο, εκτιμάται δεόντως ως προς τις επιπτώσεις του στον συγκεκριμένο τόπο, λαμβανομένων υπόψη των στόχων διατήρησής του. Βάσει των συμπερασμάτων της ως άνω εκτίμησης, οι αρμόδιες εθνικές αρχές μπορούν να εγκρίνουν το οικείο σχέδιο μόνον αφού βεβαιωθούν ότι δεν θα παραβλάψει την ακεραιότητα του τόπου περί του οποίου πρόκειται. Στη Σλοβακική Δημοκρατία, ο νόμος για την προστασία του περιβάλλοντος και ο νόμος για τα δάση δεν διασφάλιζαν τη δέουσα εκτίμηση των επιπτώσεων που έχουν στις περιοχές του δικτύου Natura 2000 τα προγράμματα διαχείρισης των δασών και οι τροποποιήσεις τους, η περιστασιακή υλοτομία καθώς και τα μέτρα πρόληψης των κινδύνων για τα δάση και εξάλειψης των ζημιογόνων αποτελεσμάτων των φυσικών καταστροφών. Κατά τον χρόνο παρέλευσης της προθεσμίας που τάχθηκε με την αιτιολογημένη γνώμη δεν είχε εξασφαλιστεί η ορθή μεταφορά του άρθρου 6, παράγραφος 3, και του άρθρου 7 της οδηγίας για τους οικοτόπους, πράγμα που δημιουργεί προβλήματα τα οποία εξακολουθούν μέχρι σήμερα.
      Δυνάμει του άρθρου 6, παράγραφος 2, της οδηγίας για τους οικοτόπους, τα κράτη μέλη θεσπίζουν κατάλληλα μέτρα ώστε στις ειδικές ζώνες διατήρησης να αποφεύγονται η υποβάθμιση των φυσικών οικοτόπων και των οικοτόπων ειδών, καθώς και οι ενοχλήσεις που έχουν επιπτώσεις στα είδη για τα οποία έχουν ορισθεί τέτοιες ζώνες, εφόσον οι ενοχλήσεις αυτές θα μπορούσαν να έχουν σημαντικές επιπτώσεις όσον αφορά τους στόχους της παρούσας οδηγίας. Σύμφωνα με το άρθρο 7 της οδηγίας για τους οικοτόπους, η διάταξη αυτή έχει εφαρμογή τόσο στους τόπους που έχουν σημασία για την Ένωση όσο και στις ζώνες ειδικής προστασίας βάσει της οδηγίας για τα πτηνά. Η Σλοβακία όρισε, βάσει του άρθρου 4, παράγραφος 1, της οδηγίας για τα πτηνά, 12 ζώνες ειδικής προστασίας για την προστασία του αγριόκουρκου, που αποτελεί είδος απαριθμούμενο στο παράρτημα Ι της οδηγίας για τα πτηνά. Ωστόσο, η Σλοβακία δεν θέσπισε κατάλληλα μέτρα ώστε να αποφεύγονται η υποβάθμιση των φυσικών οικοτόπων του αγριόκουρκου καθώς και οι σημαντικές ενοχλήσεις του είδους αυτού στις εν λόγω 12 ζώνες ειδικής προστασίας.
      Η Σλοβακική Δημοκρατία όφειλε, βάσει του άρθρου 4, παράγραφος 1, της οδηγίας για τα πτηνά, να θεσπίσει ειδικά μέτρα προστασίας στις 12 ζώνες ειδικής προστασίας που ορίστηκαν για την προστασία του αγριόκουρκου, περιλαμβανομένης της υποχρέωσης καθορισμού ειδικών σκοπών προστασίας. Κατά τον χρόνο παρέλευσης της προθεσμίας που τάχθηκε με την αιτιολογημένη γνώμη και κατά τον χρόνο άσκησης της υπό κρίση προσφυγής, η Σλοβακική Δημοκρατία δεν είχε ακόμη θέσει σε εφαρμογή προγράμματα στήριξης για τις προστατευόμενες ζώνες δυνάμει του νόμου για την προστασία του περιβάλλοντος για τους οικοτόπους του αγριόκουρκου στις 7 ζώνες ειδικής προστασίας.
      
         (1)  ΕΕ 1992, L 206, σ. 7.
      
         (2)  ΕΕ L 2010, L 20, σ. 7.